[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.5.2008

COM(2008) 336 τελικό

2008/0108 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1234/2007 για τη θέσπιση κοινής οργάνωσης των γεωργικών αγορών όσον αφορά τους κανόνες εμπορίας για το κρέας πουλερικών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 1234/2007 του Συμβουλίου περιλαμβάνει τις διατάξεις του κανονισμού (ΕΟΚ) αριθ. 1906/90 σχετικά με ορισμένους κανόνες εμπορίας για το κρέας πουλερικών.

Η Επιτροπή προτίθεται να προτείνει, κατ’ εφαρμογή του κανονισμού (ΕΚ) αριθ. 853/2004, να επιτραπεί η χρήση ορισμένων ουσιών που αποσκοπούν στην επιφανειακή απολύμανση των σφαγίων πουλερικών. Ο σημερινός ορισμός του κρέατος πουλερικών, όπως προβλέπεται στον κανονισμό (ΕΚ) αριθ. 1234/2007 του Συμβουλίου όσον αφορά τα πρότυπα εμπορίας για το κρέας πουλερικών, δεν είναι συμβατός με τη χρήση τέτοιων ουσιών.

Πράγματι, η αποκλειστική αναφορά στην επεξεργασία με ψύξη στον σημερινό ορισμό του «κρέατος πουλερικών» είναι πολύ περιοριστική σε σχέση με την εξέλιξη της τεχνολογίας. Είναι συνεπώς σκόπιμο να προσαρμοστεί ο εν λόγω ορισμός.

Ως εκ τούτου, η εφαρμογή του κανονισμού που επιτρέπει τη χρήση απολυμαντικών ουσιών για τα πουλερικά προϋποθέτει την τροποποίηση του κανονισμού του Συμβουλίου όσον αφορά τα πρότυπα εμπορίας και, ιδίως, του ορισμού του «κρέατος πουλερικών».

Σε περίπτωση που δεν εγκριθεί η πρόταση της Επιτροπής να επιτραπεί η χρήση των ουσιών αυτών, η Επιτροπή θα αποσύρει την τροποποίηση του προτεινόμενου ορισμού με την παρούσα πρόταση.

Επιπλέον, από το 1990 οι διατάξεις σχετικά με τα πρότυπα εμπορίας δεν έχουν εξεταστεί σε βάθος ενώ η αγορά του κρέατος πουλερικών όπως και οι συνήθειες κατανάλωσης έχουν εξελιχθεί σημαντικά.

Είναι συνεπώς αναγκαίο να επανεξεταστούν τα πρότυπα εμπορίας για το κρέας πουλερικών ιδίως λαμβανομένων υπόψη των τεχνολογικών εξελίξεων και να επεκταθούν ορισμένες αρχές στα παρασκευάσματα και σε προϊόντα με βάση το κρέας πουλερικών.

Λαμβανομένου υπόψη του γεγονότος ότι το κρέας πουλερικών καταναλώνεται ολοένα και περισσότερο υπό μορφή παρασκευασμάτων και προϊόντων με βάση το κρέας, είναι σκόπιμο να επεκταθεί το πεδίο εφαρμογής των προτύπων εμπορίας για το κρέας πουλερικών στα παρασκευάσματα και σε προϊόντα με βάση το κρέας πουλερικών καθώς και στο κρέας πουλερικών σε άρμη που αποτελεί αντικείμενο ενός ολοένα και πιο σημαντικού εμπορίου.

Όταν το κρέας πουλερικών πωλείται «νωπό», γεγονός που για τον καταναλωτή αποτελεί εγγύηση ποιότητας, ο καταναλωτής θεωρεί ότι ο κρέας δεν έχει ουδέποτε καταψυχθεί ή υποστεί βαθεία κατάψυξη. Η σημερινή αρχή σύμφωνα με την οποία το κρέας πουλερικών που πωλείται «νωπό» δεν μπορεί να έχει καταψυχθεί προηγουμένως πρέπει συνεπώς να ενισχυθεί και να επεκταθεί στα παρασκευάσματα και σε προϊόντα με βάση το κρέας πουλερικών.

Η παρούσα πρόταση δεν έχει επιπτώσεις στον κοινοτικό προϋπολογισμό.

2008/0108 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1234/2007 για τη θέσπιση κοινής οργάνωσης των γεωργικών αγορών όσον αφορά τους κανόνες εμπορίας για το κρέας πουλερικών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

1. Ο κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (κανονισμός «ενιαία ΚΟΑ»)[1], θεσπίζει ορισμένα πρότυπα εμπορίας για το κρέας πουλερικών,

2. Το άρθρο 116 του κανονισμού (ΕΚ) αριθ. 1234/2007 προβλέπει ότι τα προϊόντα του τομέα του κρέατος πουλερικών διατίθενται στην αγορά σύμφωνα με τις διατάξεις του παραρτήματος ΧΙV του εν λόγω κανονισμού.

3. Λαμβανομένου υπόψη του γεγονότος ότι το κρέας πουλερικών καταναλώνεται ολοένα και περισσότερο υπό μορφή παρασκευασμάτων και προϊόντων με βάση το κρέας, είναι σκόπιμο να επεκταθεί το πεδίο εφαρμογής των προτύπων εμπορίας για το κρέας πουλερικών στα παρασκευάσματα και στα προϊόντα με βάση το κρέας πουλερικών.

4. Ομοίως, το κρέας πουλερικών σε άρμη του κωδικού ΣΟ 0210 99 39 πρέπει να περιληφθεί στο πεδίο εφαρμογής των προτύπων εμπορίας.

5. Η αποκλειστική αναφορά στην επεξεργασία με ψύξη στον ορισμό του «κρέατος πουλερικών» είναι πολύ περιοριστική σε σχέση με την εξέλιξη της τεχνολογίας. Είναι συνεπώς σκόπιμο να προσαρμοστεί ο εν λόγω ορισμός.

6. Δυνάμει της κοινοτικής νομοθεσίας σχετικά με τη σήμανση των τροφίμων, η σήμανση και οι μέθοδοι που χρησιμοποιούνται δεν πρέπει δεν πρέπει να ενέχουν κινδύνους παραπλάνησης του καταναλωτή, ιδίως σχετικά με τα χαρακτηριστικά του τροφίμου και συγκεκριμένα τη φύση, την ταυτότητα, τις ιδιότητες, τη σύνθεση, την ποιότητα, τη διάρκεια, την καταγωγή ή την προέλευση, τον τρόπο παρασκευής ή παραγωγής.

7. Για τον καταναλωτή, η κατάσταση στην οποία πωλείται το κρέας πουλερικών, και ιδίως όταν πωλείται νωπό, έχει ιδιαίτερη σημασία. Όταν το κρέας πουλερικών πωλείται «νωπό», γεγονός που για τον καταναλωτή αποτελεί εγγύηση ποιότητας, ο καταναλωτής θεωρεί ότι ο κρέας δεν έχει ουδέποτε καταψυχθεί ή υποστεί βαθεία κατάψυξη.

8. Κατά συνέπεια, είναι σκόπιμο να καταστεί πιο ρητή η αρχή σύμφωνα με την οποία το νωπό κρέας πουλερικών, συμπεριλαμβανομένων των παρασκευασμάτων με βάση νωπό κρέας πουλερικών, δεν μπορεί να έχει καταψυχθεί πριν διατεθεί στο εμπόριο ως νωπό. Προς το σκοπό αυτό, είναι σκόπιμο να υπενθυμιστεί ότι μεταξύ των στόχων των προτύπων εμπορίας συγκαταλέγονται, ιδίως, η βελτίωση της ποιότητας του κρέατος πουλερικών και η σχετική πληροφόρηση προς το συμφέρον του καταναλωτή, πράγμα που δικαιολογεί τον αυστηρότερο ορισμό της έννοιας «νωπό» στα πρότυπα εμπορίας από ό,τι στη νομοθεσία σχετικά με την ασφάλεια των τροφίμων.

9. Το κατεψυγμένο ή βαθύψυκτο κρέας πουλερικών πρέπει να πωλείται σε αυτή την κατάσταση ή να χρησιμοποιείται σε κατεψυγμένα ή βαθύψυκτα παρασκευάσματα ή σε προϊόντα με βάση το κρέας.

10. Δεδομένου ότι η υποδιαίρεση της κατηγορίας Α σε Α1 και Α2 που προβλέπεται από τον κανονισμό (ΕΚ) αριθ. 1234/2007 δεν είναι χρήσιμη ούτε χρησιμοποιείται στην πράξη, είναι σκόπιμο να καταργηθεί αυτή η απαίτηση για λόγους απλούστευσης.

11. Ως εκ τούτου, ο κανονισμός (ΕΚ) αριθ. 1234/2007 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα XIV του κανονισμού (ΕΚ) αριθ. 1234/2007 τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Το παράρτημα XIV μέρος Β του κανονισμού (ΕΚ) αριθ. 1234/2007 τροποποιείται ως εξής:

1) Στο μέρος Ι, η παράγραφος 1 αντικαθίσταται από το ακόλουθο κείμενο:

"1. Με την επιφύλαξη των διατάξεων του μέρους Γ σχετικά με την παραγωγή και την εμπορία των αυγών για επώαση και των νεοσσών πουλερικών ορνιθώνος, οι παρούσες διατάξεις εφαρμόζονται για την εμπορία, εντός της Κοινότητας για εμπορικούς ή βιομηχανικούς λόγους, ορισμένων τύπων και παρουσιάσεων κρέατος πουλερικών, καθώς και των παρασκευασμάτων και προϊόντων με βάση το κρέας πουλερικών ή παραπροϊόντα πουλερικών, των ακόλουθων ειδών, όπως ορίζεται στο μέρος ΧΧ του παραρτήματος Ι:

- Gallus domesticus,

- πάπιες,

- χήνες,

- γαλοπούλες,

- φραγκόκοτες.

Οι παρούσες διατάξεις εφαρμόζονται επίσης στο κρέας πουλερικών σε άρμη του κωδικού ΣΟ 0210 99 39 που αναφέρεται στο παράρτημα Ι μέρος XXI.»

2) Το μέρος II αντικαθίσταται από το ακόλουθο κείμενο:

"ΙΙ. Ορισμοί

Με την επιφύλαξη άλλων ορισμών που καθορίζει η Επιτροπή για την εφαρμογή του παρόντος μέρους, νοείται ως:

1. "κρέας πουλερικών": τα βρώσιμα μέρη εκτρεφόμενων πτηνών του κωδικού ΣΟ 0105.

2. "νωπό κρέας πουλερικών": κρέας πουλερικών το οποίο δεν έχει ουδέποτε σκληρυνθεί με τη διαδικασία ψύχους πριν διατηρηθεί συνεχώς σε θερμοκρασία όχι χαμηλότερη από − 2°C και όχι υψηλότερη από + 4°C· ωστόσο, τα κράτη μέλη μπορούν να καθορίζουν διαφορετικές απαιτήσεις θερμοκρασίας για βραχεία περίοδο για τον τεμαχισμό και την αποθήκευση του νωπού κρέατος πουλερικών, που πραγματοποιούνται σε καταστήματα λιανικής πώλησης ή σε εγκαταστάσεις δίπλα στα σημεία πώλησης, όπου ο τεμαχισμός και η αποθήκευση πραγματοποιούνται μόνον για την απευθείας και επιτόπου πώληση στον καταναλωτή,

3. "κατεψυγμένο κρέας πουλερικών": το κρέας πουλερικών το οποίο έχει καταψυχθεί το συντομότερο δυνατόν στο πλαίσιο των κανονικών διαδικασιών σφαγής και το οποίο πρέπει να διατηρείται συνεχώς σε θερμοκρασία που δεν υπερβαίνει τους − 12°C.

4. "κρέας πουλερικών βαθείας κατάψυξης": το κρέας πουλερικών το οποίο πρέπει να διατηρείται συνεχώς σε θερμοκρασία που δεν υπερβαίνει τους -18°C, εντός των ορίων ανοχής που προβλέπει η οδηγία 89/108/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα τρόφιμα βαθείας καταψύξεως που προορίζονται για την διατροφή του ανθρώπου*,

5. "παρασκεύασμα με βάση νωπό κρέας πουλερικών": παρασκεύασμα κρέατος για το οποίο χρησιμοποιήθηκε "νωπό κρέας πουλερικών" κατά την έννοια του παρόντος κανονισμού.

6. "παρασκεύασμα με βάση κρέας πουλερικών": προϊόν με βάση το κρέας όπως ορίζεται στο παράρτημα I, σημείο 7.1 του κανονισμού (ΕΚ) αριθ. 853/2004, για το οποίο χρησιμοποιήθηκε "κρέας πουλερικών" κατά την έννοια του παρόντος κανονισμού.

* ΕΕ L 40 της 11.2.1989, σ. 51."

3) Το μέρος IΙΙ τροποποιείται ως εξής:

α) στην παράγραφο 1 διαγράφεται το δεύτερο εδάφιο.

β) στην παράγραφο 2, η εισαγωγική φράση αντικαθίσταται από το ακόλουθο κείμενο:

"Το κρέας πουλερικών και τα παρασκευάσματα με βάση το κρέας πουλερικών διατίθενται στο εμπόριο σε μία από τις ακόλουθες μορφές:"

[1] ΕΕ L 299 της, 16.11.2007, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 248/2008 (ΕΕ L 76 της 19.3.2008, σ. 6).